google/wiki40b huggingface dataset:
Tšuktšid

Tšuktšid (enesenimetused  ԓыгъоравэтԓьэт, оравэтԓьэт) on Aasia kirdeosa põlisrahvas, kes elab Beringi merest kuni Indigirkani ja Põhja-Jäämerest kuni Anadõri ja Anjuini. Kõnelevad paleoaasia keelte tšuktši-kamtšadali rühma kuuluvat tšuktši keelt ja vene keelt.
2002. aasta Venemaa rahvaloenduse järgi oli neid 15 767. Eestis elas 2000. aasta rahvaloenduse andmeil 1 tšuktši naine. 2010. aasta rahvaloenduse andmetel elas Venemaal 15 908 tšuktši. 
Antropoloogiliselt kuuluvad tšuktšid mongoliidsesse põhja-aasia rassi.
Tšuktšid kuuluvad riiklikult tunnustatud Venemaa väikesearvuliste põlisrahvaste hulka.
Tšuktšidel on rikkalik suuline rahvalooming. Eesti keeles ilmus 1981 valimik tšuktši muinasjutte "Unesnõiduja".
Tšuktšid elavad lähisarktilises kliimas. Seal on elu raske ega võimalda rikkust koguda. Sellepärast said tšuktšid sagedaseks tegelaseks venelaste anekdootides. Anekdootides kujutatakse tšuktše harimatute ja lihtsameelsetena, kuid see-eest pakuvad nad võimalust vaadata Venemaa elu nii-öelda kõrvalt, ilmutades vahel suurt läbinägelikkust.
Nõukogude võimu ajal loodi tšuktši kirjakeel (1931. aastast alates kasutati ladina kirja, 1937. aastal mindi üle kirillitsale). Asulatesse ilmusid koolid, haiglad ja kultuuriasutused. 21. sajandil ei erine tšuktšide seas kirjaoskuse tase Venemaa keskmisest.
Tšuktšid olid üldiselt 20. sajandi alguseks pööratud õigeusku, kuid see jäi kauaks suuresti formaalseks. Šamanismi mõjud on tšuktšide seas märgatavad tänapäevani.
Are Valla Leht

Are Valla Leht oli 2002-2017 ilmunud ajaleht, mis vahendas endise Are valla uudiseid. Lehte andis välja Are vallavalitsus. Lehte toimetasid Aive Annuste ja Leelo Lusik.
Pärast 2017. aasta haldusreformi, mille käigus liitus Are vald Tori vallaga, annab endise Are valla aladel toimuva kohta uudised edasi Tori Valla Teataja.
Kedervars

Kedervars (murdes ka: värten, kistavars) on ketramisvahend, mis koosneb puuvarrest ja kettast ehk kedrast, mille abil puuvart ringi aetakse. Kedervars on voki eelkäija.
Eestis kasutati kedervart kuni 18. sajandini, mil selle tõrjus välja vokk.
Hicham El Guerrouj

Hicham El Guerrouj (sündinud 14. septembril 1974 Berkanes) on Maroko kergejõustiklane (kesk- ja pikamaajooksja), kahekordne olümpiavõitja ja mitmekordne maailmameister.
Maroko jooksja, kes võinuks 1500 m võita juba Atlantas, kuid kukkus lõpuringil. Sydneys kaotas ta maailmarekordimehena keenialasele Noah Ngenyle. Ateenas, vastu 30. sünnipäeva tegi El Guerrouj unistuse teoks. Ta ei piirdunud sellega, vaid näitas 5000 meetris koha kätte ka kõigile pikamaameestele.
Ta on maailmarekordiomanik 1500 m, 1 miili ja 2000 m jooksus. 1998. aastal võitis kõik Grand Prix' ja Kuldliiga võistlused. 2001. aastal valiti ta IAAF-i aasta sportlaseks.
El Guerrouj kuulub IAAF-i kuulsuste halli.

Isiklikud rekordid

800 m 1:47.18 (2. juuni 1995) 
1000 m 2:16.85 (12. juuli 1995 Nice) 
1500 m 3:26.00 (14. juuli 1998 Rooma)
1 miil 3:43.13 (7. juuli 1999 Rooma)
2000 m 4:44.79 (7. september 1999 Berliin) 
3000 m 7:23.09 (3. september 1999 Brüssel) 
5000 m 12:50.24 (12. juuni 2003 Ostrava)

Kuldliiga võistlus

2000 1. koht 1500 m 3:30.90 (Berliin) 
2000 1. koht 1500 m 3:27.21 (Zürich) 
2000 1. koht 1500 m 3:30.75 (Saint-Denis) 
2001 1. koht 1 miil 3:44.95 (Rooma) 
2001 1. koht 1500 m 3:26.12 (Brüssel) 
2001 1. koht 1500 m 3:29.06 (Zürich) 
2001 1. koht 1500 m 3:28.38 (Saint-Denis) 
2002 1. koht 1 miil 3:48.28 (Rooma) 
2002 1. koht 1 miil 3:50.12 (Oslo)
2002 1. koht 1500 m 3:30.00 (Berliin) 
2002 1. koht 1500 m 3:29.95 (Brüssel) 
2002 1. koht 1500 m 3:26.89 (Zürich) 
2002 1. koht 1500 m 3:27.34 (Monaco) 
2002 1. koht 1500 m 3:29.96 (Saint-Denis) 
2003 1. koht 1500 m 3:28.40 (Brüssel) 
2003 1. koht 1500 m 3:29.13 (Zürich) 
2003 1. koht 1500 m 3:29.76 (Rooma)

Grand Prix võistlus

2001 1. koht 1 miil 3:49.41 (London) 
2001 1. koht 1 miil 3:49.92 (Eugene) 
2002 1. koht 1 miil 3:50.86 (London) 
2003 1. koht 1 miil 3:50.20 (Rieti)

Grand Prix finaal

1997 2. koht 1 miil 4:04.55 (13. september Fukuoka) 
2001 1. koht 1500 m 3:31.25 (Melbourne) 
2002 1. koht 1500 m 3:29.27 (Saint-Denis)

Super Grand Prix

2003 2. koht 5000 m 12:50.24 (Ostrava) 
2003 1. koht 1500 m 3:33.41 (Gateshead) 
2004 1. koht 1500 m 3:32.20 (Lausanne)
Matus

Matus ehk matused on surnu ärasaatmise tseremoonia, mis toimub enamasti kalmistul puusärgiga mulda sängitamise näol. Matusetalituse kombed on erinevatel religioonidel ja rahvastel erinevad. Matusetseremoonia võib olla kiriklik või ilmalik.

Kiriklik matus

Kirikliku matusetalituse viib läbi vaimulik. Ärasaatmine toimub kirikus, kodus, krematooriumis või surnuaia kabelis – kõigil neil on erinev kord. Kiriklikul matusetalitusel võib osaleda ka kirikumuusik. Kiriklikul matusel lauldakse kiriklikke matuselaule.

Ilmalik matus

Ilmalik ärasaatmine toimub matusebüroos, kodus, krematooriumis või surnuaia kabelis. Ilmaliku matusetalituse viib läbi matusebüroo töötaja. Ilmalikul matusel lauldakse ilmalikke laule.
Juta Olesk

Juta Olesk (ka Jutta Pia Ollesk; 28. juuli 1907 Tartu – 7. august 1970 Tallinn) oli Eesti arstiteadlane ja pediaater.

Elulugu

Juta Olesk oli advokaadi tütar.
Lõpetas 1926 Tartus ENKS Tütarlaste Gümnaasiumi, 1934 Tartu Ülikooli arstiteaduskonna. Oli 1934–37 TÜ farmakoloogia instituudi assistent, 1937–39 lastekliiniku assistent, 1939 vanemassistent, 1940–49 Tallinna II Emade ja Laste Nõuandla juhataja, aastast 1950 Tallinna Kiirabijaama laste vältimatu abi arst, hiljem Tallinna I Lastehaigla pediaater.
Ostensiivne definitsioon

Ostensiivne definitsioon on definitsioon, mis põhineb ostensioonil ehk defineeritava näitamisel või sellele osutamisel. Näiteks "punane on see värv", koos sõnaga see osutatakse teatud omadustega õunale.
Otsese ostensiooni korral osutatakse silmaspeetud objektile või omadusele, kaudse ostensiooni korral näidatakse üht asja selleks, et juhtida tähelepanu teisele asjale, näiteks inimesele viitamiseks osutatakse tema fotole.
Süleyman II

Süleyman II (15. aprill 1642 – 22. juuni 1691) (osmanitürgi keeles سليمان ثانى, Süleymān-i sānī) oli Osmanite riigi sultan aastatel 1687–1691.  
Ta oli Ibrahimi ja Aşub Sultaana poeg.
Punane meri

Punane meri on meri India ookeani loodeosas.
Meri on Bab el Mandebi väina kaudu ühenduses Adeni lahega, Suessi kanali kaudu Vahemerega.
Meri on pikliku kujuga, loode-kagusuunaline.
Mere pindala on 450 000 km², suurim sügavus 3040 meetrit. Punase mere pikkus ulatub 2250 kilomeetrini, keskmine laius on 300 km.
Merevesi on soolasem kui ookeanis, umbes 41‰, ja põhjani soe, mitte alla 22 °C. Selle erandliku nähtuse põhjuseks on asjaolu, et Bab el Mandebi väina madaluse tõttu ei pääse ookeani külm põhjavesi merre, aga merel endal pole kunagi ega kuskil piisavalt külma ilma. Hüdrotermaalsed lõhed avanevad kohati merepõhja ja seal on veel kuumema ja soolasema, metalle sisaldava vee kogumeid.
Mere keskosas on looded nõrgad, põhja- ja lõunaosas aga tugevamad, kuni 1,8 meetrit.
Merel valitseb kuum ja kuiv kliima.
Punane meri on sooja vee ja suure soolsuse tõttu hea kasvukoht korallidele.
Punase mere nimi tuleneb arvatavasti punakat tooni mägede peegeldumisest mereveel või punast värvi tsüanobakterite (Trichodesmium erythraeum) nn õitsemisest.
Arne Oidi nimeline lauluvõistlus

Arne Oidi nimeline lauluvõistlus oli aastatel 1959–1987 toimunud lauluvõistlus, mida viis läbi Eesti NSV Riiklik Filharmoonia.
Lauluvõistluse mõtte väljakäija oli Arne Oit. Aastast 1976 kannab lauluvõistlus tema nime.
Lauluvõistluse võitsid kõige rohkem kordi Arne Oit, Vello Lipand, Kustas Kikerpuu.
Claude Jade

Claude Jade (Claude Marcelle Jorré; prantsuse hääldus: klod ʒad; 8. oktoober 1948 – 1. detsember 2006) oli prantsuse filminäitleja.
Claude Jade'i kuulsaimad rollitäitmised olid filmides "Varastatud suudlused", "Abieluvoodi", "L'amour en fuite" ja prantsuse agendi tütar Michele Alfred Hitchcocki filmis "Topaas".
A Whiter Shade of Pale

"A Whiter Shade of Pale" on inglise ansambli Procol Harum debüütsingel. Singel anti välja 12. mail 1967. Singel on üks vähestest, mida on maailmas müüdud üle 10 miljoni koopia. Laulu autoriteks on Gary Brooker, Keith Reid ja Matthew Fisher.
Singel jõudis plaadimüügitabelite esikohale lisaks Suurbritanniale veel ka Iirimaal, Austraalias ja Prantsusmaal.
Ajakirja Rolling Stone koostatud kõigi aegade 500 parima laulu nimekirjas on laul 57. kohal. 2009. aasta seisuga oli laul viimase 75 aasta kokkuvõttes mängituim singel Ühendkuningriigi avalikes kohtades ja 2004. aastal viimase 70 aasta mängituim laul Briti ringhäälingus.
1977. aastal jagas laul koos Queeni hitiga "Bohemian Rhapsody" Suurbritannia aastate 1952–1977 parima popsingli tiitlit.
Laulust on teada enam kui 1000 salvestatud kaverversiooni. Nii on laulust kaveri teinud näiteks Joe Cocker, Annie Lennox, Demis Roussos, Eric Clapton, Sarah Brightman, Willie Nelson, Jethro Tull, Michael Bolton, King Curtis, Percy Sledge, Fausto Papetti, Richard Clayderman, James Last, Londoni Sümfooniaorkester, The Everly Brothers, Doro, Engelbert Humperdinck, Ringo Starr, Justin Hayward, Puhdys ja Mantovani.
Eesti keeles on loo pealkirjaga "Valgemast valgem" salvestanud Tõnis Mägi ja Boris Lehtlaan.
Paavlipäev

Paavlipäev on 25. jaanuaril ja kirikukalendri järgi on Pauluse ümberpöördumise päev.
Eestis on seda päeva vähesel määral tähistatud 20. sajandi alguses saartel, paiguti ka Läänemaal ja Harjumaal. Neis kohtades tähistas see päev talve keskpaika.
Tokseemia

Tokseemia ehk mürkveresus on mürkide esinemine süsteemses vereringes.
Mürgid võivad sattuda vereringesse kas bakteriaalsest allikast või organismi homöostaasi regulatsiooni häiretest, näiteks raseduse korral rasedustoksikoos.
Kolga laht

Kolga laht on laht Harjumaal Kuusalu vallas, Soome lahe mereosa.
Laht piirneb idas Juminda poolsaarega ning läänes Kaberneeme poolsaare, Koipsi ja Rammu saarega.
Kolga lahte voolavad Loo ja Pudisoo jõgi.
Lahes on mitu saart, nende seas Pedassaar.
Keyserlingk

Keyserling(k) on Vestfaali päritolu aadlisuguvõsa, kelle esindajad tegutsesid ka Baltikumis. 
Aadlisuguvõsast on teateid alates 1300, kui mainitakse raehärrat Hermann Keselinch'i.
1492 sõdis Hermann von Keyserlingk Saksa ordu rüütlina Liivimaal. Talle läänistati mõis Kuramaal.
18. sajandil said neli suguvõsa esindajat krahvitiitli.
Käevõru

Käevõru on metallist või muust materjalist tehtud ehe (käeehe), mida kantakse ümber randme või käsivarre.
Eesti alal kanti käevõrusid alates hilispronksiajast ja eriti laialdaselt I aastatuhandel ja II aastatuhande algul.
Masako Ishida

Masako Ishida (jaapani keeles 石田 正子 Ishida Masako; sündinud 5. novembril 1980 Bihoros, Hokkaidōl) on Jaapani murdmaasuusataja.
2007. aasta maailmameistrivõistlustel Sapporos oli ta 30 km klassikas kolmeteistkümnes. 2009. aasta maailmameistrivõistlustel Liberecis tuli ta sprinditeates koos Madoka Natsumiga neljandale kohale. Lisaks oli ta 10 km klassikas kaheksas ja suusavahetusega sõidus 14. 2010. aasta taliolümpiamängudel Vancouveris saavutas ta 30 km klassikas viienda koha. 2011. aasta maailmameistrivõistlustel oli ta suusavahetusega sõidus üheteistkümnes. 2013. aasta maailmameistrivõistlustel Val di Fiemmes oli ta kümnes nii suusavahetusega sõidus kui ka 30 km klassikas. 2014. aasta taliolümpiamängudel Sotšis saavutas ta suusavahetusega sõidus kümnenda ja 10 km klassikas 15. koha. 2015. aastal Falunis saavutas ta oma parima individuaalkoha maailmameistrivõistlustel, kui oli 10 km vabatehnikas seitsmes.
Maailma karikavõistlustel on ta jõudnud poodiumile kahel korra: 2009. aasta märtsis etapil Trondheimis 30 km klassikas ühisstardist ja 2017. aasta veebruaris 15 km suusavahetusega sõidus Lõuna-Koreas Pyeongchangis.
Kaasani sõjaväeringkond

Kaasani sõjaväeringkond (vene keeles Казанский военный округ, КазВО) oli aastatel 1864–1918 ja 1945–1946 Venemaa keisririigi ja Nõukogude Liidu relvajõudude koosseisu kuulunud piirkondlik operatiiv-strateegiline väekoondis.
Sõjaväeringkond moodustati 1864. aastal ja see selle koosseisu kuulusid Astrahani, Kaasani, Pensa, Permi, Saratovi, Simbirski ja Vjatka kubermang. 1881. aastal liideti sellega kaotatud Orenburgi sõjaväeringkonna alad. I maailmasõja alguses formeeriti sõjaväeringkonna baasil 4. armee, mille komandöriks nimetati senine sõjaväeringkonna vägede juhataja parun Anton von Saltza. Pärast kaotust Kraśniki lahingus ennistati von Saltza endisele ametikohale. Sõjaväeringkond kaotati 4. mail 1918 ning selle asemel moodustati Volga sõjaväeringkond ja Uurali sõjaväeringkond. 9. juulil 1945 moodustati Kaasani sõjaväeringkond uuesti. Selle koosseisu kuulusid Kirovi oblast ning Tatari ANSV, Udmurdi ANSV, Mari ANSV ja Tšuvaši ANSV. Sõjaväeringkonna eluiga jäi lühiajaliseks ja see kaotati juba 4. veebruaril 1946.
Sõjaväeringkonna valitsus (staap) asus Kaasanis.
Viluvere vald

Viluvere vald (saksa keeles Willofer) oli vald Pärnumaal Vändra kihelkonnas. Vald eksisteeris 1866–1892 ja seejärel liideti Viluvere vald Kaisma vallaga. 1917 moodustati Viluvere vald uuesti ja see eksisteeris aastani 1939.
Valla alal asus Viluvere mõis.
Hokkaidō Ülikool

Hokkaidō ülikool (jaapani keeles 北海道大学 Hokkaidō daigaku või lühemalt 北大 Hokudai) on ülikool Jaapanis Hokkaidō prefektuuris Sapporos.
Ülikool asutati 1876.
Ülikoolis õpib üle 11 000 üliõpilase.
Tallinna linna Johan Pitka stipendium

Tallinna linna Johan Pitka stipendium on stipendium, mida Tallinn annab TTÜ Eesti Mereakadeemia üliõpilastele, et toetada nende õppetööd ja teadustegevust. Stipendiumi suurus on 640 eurot ja seda määratakse korra aastas.
Stipendiumit antakse välja alates 2009.
Aegukga

Sõnad

동해 물과 백두산이 마르고 닳도록

하느님이 보우하사 우리나라 만세
Refrään: 무궁화 삼천리 화려강산

대한사람 대한으로 길이 보전하세
남산 위에 저 소나무 철갑을 두른 듯

바람서리 불변함은 우리 기상일세
Refrään.
가을 하늘 공활한데 높고 구름 없이

밝은 달은 우리 가슴 일편단심일세
Refrään.
이 기상과 이 맘으로 충성을 다하여

괴로우나 즐거우나 나라 사랑하세
Refrään.

Ladina transkriptsioon

1. Donghae mulgwa Baekdusani mareugo daltorok

Haneunimi bouhasa urinara manse<
Refrään: Mugunghwa samcheonli hwaryeogangsan

Daehansaram daehaneuro giri bojeonhase
2. Namsan wie jeo sonamu cheolgabeul dureun deut

Baram seori bulbyeonhameun uri gisangilse
Refrään.
3. Ga-eul haneul gonghwalhande nopgo gureum eopsi

Balgeun dareun uri gaseum ilpyeondansimilse
Refrään.
4. I gisanggwa i mameuro chungseong-eul dahayeo

Goerouna jeulgeouna nara saranghase
Refrään.
Kattri Ezzoubi

Kattri Ezzoubi (neiupõlvenimega Kattri Türk; 27. juuli 1969 Pärnu-Jaagupi – 12. oktoober 2011 Brufut, Gambia) oli eesti tõlkija, islami asjatundja ja arabist.

Haridus

Ta lõpetas 1987. aastal Pärnu-Jaagupi Keskkooli ja 1994. aastal Tartu Ülikooli filosoofiateaduskonna ajaloo erialal.

Erialane tegevus

Kattri Ezzoubi tegeles laialdaselt islami ja araabia kultuuri tutvustamisega Eestis. Islami uurimise kõrval praktiseeris ta seda ka ise, samuti võttis ta ajakirjanduses sageli sõna islami teemadel. Ezzoubi õpetas araabia keelt ja kõhutantsu, sealjuures õpetas ta araabia keelt ja kultuuri Kaitsepolitsei ametnikele ja Iraaki minevatele Eesti sõduritele ning islami aluseid ja kultuuri Tallinna Rahvaülikoolis. Kõhutantsijana osales ta 2009. aasta oktoobris Moskvas ülevenemaalisel telekonkursil "Kuulsuse minut".
 
„Paar aastat tagasi istusime ühe mu õpilasega, kes hakkas Lähis-Itta sõitma, restoranis ja ma avastasin, et loen talle sõnu peale: ole seal hästi ettevaatlik, sind võidakse ära kasutada, sulle võidakse midagi kotti sokutada. Õpilane küsis, kas sa tõesti arvad, et kõik moslemid on terroristid. Jäin mõtlema, kas ma tõesti tahan elada ülejäänud elupäevad arvates, et kõik moslemid on terroristid. Ma ei tahtnud, sest ma ei arva, et moslemiks olekuga kaasneb automaatselt terrorismioht. Nii ei saa elada.“
 – Kattri Ezzoubi
Elu jooksul tõlkis Ezzoubi 88 raamatut nii vene, inglise, saksa, prantsuse kui ka itaalia, samuti araabia, vana-kreeka ja ladina keelest. Ezzoubi tõlgete seas oli arvukalt Darja Dontsova, Aleksandra Marinina jt menukirjanike teoseid, kuid ka klassikat ning teatmekirjandust. 2003. aastal ilmus tema koostatud "Vanaaja lugemik" ning 2007. aastal raamat "Araabia vanasõnad". Ta avaldas ka ladina keele õpiku ja töövihiku.
Ezzoubi jõudis töötada nii antiikajaloo lektori kui ka islami kultuuri lektorina.
Elu lõpul tundis ta huvi Gambia vastu ning asus kirjutama raamatut "Minu Gambia".

Isiklikku

Ta elas muuhulgas Marokos, Tuneesias, Egiptuses ja Süürias. 2003. aastal abiellus Kattri Türk marokolasega, saades perekonnanimeks Ezzoubi. Abielu lahutati 2007. aastal.
Kattri Ezzoubi suri 2011. aastal Gambias, esialgseil andmeil malaariasse.
Ezzoubi kuulus 18. juunist 2003 Eesti Reformierakonda.
Rückerti laulud

Rückerti laulud (Rückert-Lieder) on austria helilooja Gustav Mahleri poolt saksa poeedi Friedrich Rückerti tekstile loodud laulutsükkel. 
Mahler viisistas aastatel 1901–1904 kokku kümme Friedrich Rückerti luuletust, millest viis on koondatud nimetatud kogumikku. Üks viiest laulust jäi orkestreerimata, kuid selle töö tegi ära Leipzigi muusik Max Puttmann. Kontsertidel kantakse seda tavaliselt ette koos ülejäänud sama kogumiku lauludega. Ülejäänud viis laulu moodustavad tsükli "Surnud laste laulud" ("Kindertotenlieder").
1901. aastal Gustav Mahler haigestus ja peaaegu suri suure stressi tõttu oma kõrgel positsioonil Viini Riigiooperi juhi ja peadirigendina. Pärast mitmenädalast eemalviibimist ta siiski toibus. Tema tervenemisele aitas kaasa kohtumine Alma Schindleriga, kellesse Mahler armus, kirjutades talle oma 20-leheküljelise armastuskirja. Samal aastal ta abiellus Almaga ja kirjutas oma kuulsad laulutsüklid "Surnud laste laulud" ja "Rückerti laulud".
Rückerti surmaihalusest ja rahust rääkiv luule liigutas Mahlerit sedavõrd, et ta püüdis poeediga samastuda nii kõnepruugis kui ka oma teoste teemades. Sestpeale ongi tema vokaallooming seotud Rückerti luulega. Rückerti laulude hulka kuulus algselt neli laulu. Pärast Almaga abiellumist kirjutas Mahler veel lisaks laulu "Liebst du um Schönheit" kui deklaratsiooni armastusest oma naise vastu.
Neli esimest teost tulid esmaettekandele Viinis 29. jaanuaril 1905.
Vaba Akadeemia

Vaba Akadeemia, sihtasutus ACADEMIA ARTIUM LIBERALIUM  ühendab Eesti õppejõude, teadlasi, mõtlejaid ja õppijaid.
Akadeemia asutasid Marju Lepajõe, Mihhail Lotman, Ülar Ploom, Hardo Pajula, Maria-Kristiina Lotman.
Volmari kirikumõis

Volmari kirikumõis ehk Valmiera kirikumõis (saksa keeles Pastorat Wolmar-Wolmarshof, varem Pastorat Wolmar, läti keeles Valmieras mācītājmuiža) oli kirikumõis Liivimaal Volmari kreisis Volmari kihelkonnas. Mõisakompleks asub tänapäeval Valmieras aadressil Raiņa iela 9.

Ajalugu

Pastoraadi rajamise aeg ei ole teada. Mõisa koosseisu kuulus Muižnieksi (Martinkaln) karjamõis, mis asus kahe kilomeetri kaugusel kirikumõisast loodes.

Mõisa suurus

Bienenstammi andmetel oli mõisa suurus 1816. aastal neli adramaad, sellele allus 103 mees- ning 128 naishinge.
1909. aastal oli pastoraadi suuruseks 1016 tiinu ehk 1110 hektarit (sellest moodustas mõisamaa 357, kvoodimaa 69 ja talumaa 590 tiinu). Maa väärtuseks arvestati 369 taalrit.
Sportjaht

Üldkirjeldus

Lõbusõidujahist erineb sportjaht sellega, et kaalu kokkuhoiuks on siseviimistlus vähim võimalik, näiteks ei kaeta jahte seestpoolt värviga või kaetakse mõne õhukese värvikihiga, magamisasemeteks on rippkoid, kambüüsis kasutatakse väikseid põleteid, mitte suuri pliite-ahje.
Taglase trimmimiseks on üldjuhul lubatud ainult mehaanilised abivahendid, seega puuduvad elektrivintsid.
Täpsemad reeglid on kokku lepitud klassiliidu reeglites ja regattide võistlusjuhendites. Siin artiklis on loetletud ühtsusklasside jahte.
Võidupurjetamiseks kasutatavaid purjekaid võib liigitada mitmeti, näiteks kiiljahtideks ja svertpaatideks. Kiiljahtidel on kere all püsikindel metallist raskuskiil, svertpaatidel aga allalastav, triivimist takistav puidust või metallist plaat – svert. Võrdsete võimaluste loomiseks võistlevad omavahel ainult sama klassi jahid.
Chippewa maakond (Minnesota)

Ajalugu

Maakond moodustati 1870. aastal.
Arno Saar

Arno Saar (sündinud 22. mail 1953) on eesti fotograaf.
Ta töötab Õhtulehes.
Oleksei Petšerov

Oleksei Petšerov (ukraina Олексій Печеров; sündinud 1985) on Ukraina korvpallur.
Aastast 2015 mängib ta klubis BC Kalev/Cramo.
Eris

Diskordiaanlus

Eris on kaasaegse Diskordiaanliku religiooni matroonjumalanna. Selle usundi juured ulatuvad 1950ndatesse, mil Gregory Hill ning Kerry Wendell Thornley andsid varjunimede Malaclypse the Younger ning Omar Khayyam Ravenhurst all välja diskordiaanluse algteksti Principia Discordia. Diskordiaanlik versioon Erisest ei ole sama pahatahtlik kui tema kreeka-romaani originaal.
Erise algset Principia Discordia kontseptsiooni laiendas hiljem ulmekirjanduslik triloogia Illuminatus!, mille kirjutasid Robert Shea ning Robert Anthony Wilson. Selles teoses on Eris üks peategelasi.
Jaan Elgula

Jaan Elgula (sündinud 30. novembril 1962 Tartus) on eesti muusik, kes on tuntud ansambli Justament lauljana.
Jaan Elgula ja Toomas Lunge on praeguses Justamendi koosseisus ainukesed ansambli asutajaliikmed.
Jaan Elgula lõpetas 1981. aastal Tartu 5. Keskkooli. Pärast seda teenis ta kaks aastat nõukogude armees. Sõjaväeosa asus Tapa linnas.
Aastatel 1991–1992 töötas ta Kuku raadios, aastatel 1992–2005 Raadio 2-s. Alates aastast 2005 töötab Vikerraadios muusikatoimetajana. Praegu toimetab ta seal selliseid saateid nagu "Stuudios on Jaan Elgula" ja "Kauamängiv". Ta on toimetanud saadet "Originaal ja koopia".
Ameerika Keemiaühing

Ameerika Keemiaühing (ka Ameerika Keemia Ühing, Ameerika Keemiaselts, Ameerika Keemia Selts; inglise keeles American Chemical Society) on USA teadusorganisatsioon, mis ühendab keemiaga seotud teadlasi ja töötajaid. Tänapäeval kuulub ühingusse üle 160 000 liikme. Ühingu peakontor asub Washingtonis
Ühing asutati 1876 New Yorgi Ülikooli juures.
Ühing annab välja paljusid teadusajakirju, näiteks Journal of the American Chemical Society ja Chemical & Engineering News.
Ühing annab välja mitmeid auhindu, näiteks Priestley medalit.
Nico Dostal

Õpingud ja töökohad

Sõjaväeorkestri kapellmeistri poeg. Helilooja Hermann Dostali nõbu. Osales noorukina kohaliku teatri massistseenides. Õppis Viini ülikoolis esialgu õigusteadust, kuid loobus sellest ja alustas kirikumuusika õpinguid Klosterneuburgis (Akademie für Kirchenmusik). Omandas komponeerimise põhimõtteid Vincenz Golleri juures. 
Võitles Esimeses maailmasõjas nelja aasta jooksul Itaalia ja Venemaa rinnetel. 
Alustas muusikalist tegevust 1919 Innsbrucki Stadttheateri dirigendina. Töötas seejärel Sankt Pölteni, Tšernivtsi (Ukraina) ning alates 1921. aastast Salzburgi ja Grazi teatrites dirigendina.

Operetihelilooja

1924. aastal asus elama Berliini, kus juhatas operette Theater am Kurfürstendammis ja Theater am Nollendorfplatzis. Oli tunnustatud orkestreerija, tehes koostööd peamiselt Oscar Strausi, Walter Kollo, Ferenc Lehár ja Robert Stolziga. 1923 valmis esimene operett "Lagunenzauber" ("Maagiline laguun"), kuid selle lavastus Grazis oli edutu. 1933 tuli läbimurre operetimaailmas, kui Berliinis etendus suure eduga silmanähtavalt tantsuline "Clivia". Tükki esitati üle 250 korra.
Rahvusvaheliselt tuntuim ja edukaim teos on "Die ungarische Hochzeit" ("Ungari pulm"), mida Estonias mängiti samal väljatuleku aastal pealkirjaga "Ungari pruudid". See on ka ainus tema 23 operetist, mida Eestis on kunagi esitatud. 
Juhatas 1980 (85-aastasena) selle menuopereti pillavalt suurejoonelise lavastusega järjekordset esietendust Viini Volksoperis.

Isiklikku

1942. aastal abiellus ooperilaulja Lillie Clausiga. Nende poeg Roman Dostal töötas dirigendina. 
1959. aastast elas Salzburgis poeg Romani juures. 
Austria president nimetas ta professoriks. 
1965 sai oma sünnilinna Korneuburgi aukodaniku kuldmedali. 
Koos Robert Stolziga on tituleeritud operetiajastu viimasteks mohikaanlasteks. 
Saavutas suurt edu ka orkestri- ja filmimuusika loojana, komponeerides muusikat 20 linateosele. Tema ainus ooper "Der fremde Vogel" ("Võõras lind") jäi tähelepanuta. 
Dostal on maetud Salzburgi peamisse, Kommunalfriedhofi surnuaeda.
Krait

Levila

Neid võib kohata Lõuna-Aasias ja Kagu-Aasias.

Toksilisus

Kraitide perekonda liigitatud maod on inimeste suhtes mürkmadudeks liigitatavad, kuna nende hammustus võib mürgistusseisundeid esile kutsuda (α-bungarotoxin).